da en da id da da da da da da da de en da da da da da da da da da da da da da da da da da da da da da da da da da da da en da en da en da da nb da nb pl da nl en da en en da en et da fr da da da da da da da de da es en sv
Som brolægger får du mulighed for at skabe noget, der bliver brugt. Og noget, der er smukt. Dit håndværk sætter præg på byer og landskaber i mange år frem. For sten og granit går ikke sådan lige af mode, og kreative løsninger er i høj kurs.
Man lægger måske ikke lige mærke til det, når man skynder sig hen ad gaden. Men man ser det, hvis man stopper op. Eller kigger ned. For en brolæggers arbejde har stor betydning for, hvordan en by, en plads eller en indkørsel tager sig ud.
Brolæggeren arbejder hovedsageligt med brosten af granit eller andre natursten. Men kantsten, fliser af beton og flere slags klinker skal også ligge godt i hånden på en dygtig brolægger.
Det er brolæggeren, som lægger de belægninger, som vi alle går og kører på. Et solidt stykke håndværk som kan holde i flere hundrede år, hvis det bliver gjort ordentligt.
Det lyder måske som en branche, der ikke har udviklet sig længe. Men det er ikke tilfældet. For lastbiler bliver tungere og moderne feje- og sugemaskiner gør, at der skal tænkes nyt og kreativt for at kunne lægge brosten eller fliser, som kan klare nutidens trafik. Der skal eksperimenteres med underlaget og fugematerialerne, så brolagte veje og torve bliver ved med at være smukke.
Brolægning foregår naturligvis under åben himmel. Men hvor vejr og vind skifter, så sætter brosten deres aftryk for evigt. Og skulle du på et tidspunkt få lyst til at bruge mere tid indendørs, så giver brolæggeruddannelsen adgang til en række uddannelser.
Se filmen om Martin. Han er ved at uddanne sig til brolægger.
Interesseret i lidt praktisk info? Så klik og se mere nedenfor.
Uddannelsen tager 4 eller 4,5 år alt efter, hvornår du starter på uddannelsen. Uddannelsen består af et grundforløb og et hovedforløb:
Grundforløbet tager 20 eller 40 uger afhængig af, hvornår du har afsluttet folkeskolen.
Hovedforløbet veksler mellem virksomhedspraktik og skoleophold.
Du kan tage grundforløbet her:
EUC Nordvest Center for Uddannelse og Erhverv
UCH - Uddannelsescenter Holstebro
Syddansk Erhvervsskole – Vejle
Svendborg Erhvervsskole & Gymnasier
U/Nord Hillerød Tekniske Skole
Nordvestsjællands Erhvervs- og Gymnasieuddannelser – Audebo
EUC Sjælland – Næstved
Du kan tage både grund- og hovedforløbet her:
Next - Uddannelse København – Glostrup
Praktikpladsen.dk er mødestedet for elever og virksomheder inden for erhvervsuddannelserne. Her kan du som elev finde alle virksomheder, der er godkendt til at ansætte elever. Du kan også søge ledige praktikpladser online og sende uopfordrede ansøgninger. På praktikpladsen.dk kan virksomhederne også søge elevernes profiler frem samt annoncere efter elever.
Ja. Det er også muligt at kombinere erhvervsuddannelsen med et gymnasialt forløb.
Som brolægger har du adgang til uddannelserne byggetekniker, kort- og landmålingstekniker og bygningskonstruktør. Hvis du har gennemført uddannelsen som EUX-elev, har du adgang til enten ingeniør- eller arkitektuddannelserne afhængig af din fagkombination. En gennemført erhvervsuddannelse, med eller uden eux, giver også ret til at tage gymnasiale suppleringsfag og dermed opfylde adgangsbetingelserne til en række videregående uddannelser.